Mamati Kadi Dagiti Eskolar a Nagbiag ni Jesus?
Adda natibker a pammaneknek dagiti eskolar a mamati a nagbiag ni Jesus. Mainaig kadagiti panangdakamat dagiti historiador idi umuna ken maikadua a siglo maipapan ken ni Jesus ken dagiti nagkauna a Kristiano, kastoy ti kuna ti Encyclopædia Britannica, 2002 nga Edision: “
Dagitoy a nagduduma a reperensia paneknekanda nga uray idi un-unana, dagiti bumusbusor iti Kristianidad namatida a talaga a nagbiag ni Jesus, a makueskuestionaran iti immuna a gundaway ken kadagiti di umiso a rason idi ngudo ti maika-18 a siglo, kabayatan ti maika-19 a siglo, ken idi rugrugi ti maika-20 a siglo.”
Idi 2006, kastoy ti kuna ti libro a Jesus and Archaeology: “
Awan ti mapagtalkan nga eskolar ita a saan a mamati a nagbiag ti Judio nga agnagan iti Jesus nga anak ni Jose; aklonen ti kaaduan nga adu itan ti ammotayo maipapan kadagiti inaramidna ken kadagiti pamunganayan a pannursurona.”
Ipakita ti Biblia a ni Jesus ket pudpudno a persona. Nailanad iti dayta ti nagan dagiti kapuonanna ken ti pamiliana. (Mateo 1:1; 13:55) Nailanad pay ti nagan dagiti prominente nga agtuturay a kapanawenan ni Jesus. (Lucas 3:1, 2) Dagita a detalye ket nakatulong kadagiti managsirarak a mangpasingked iti kinaumiso dagiti salaysay ti Biblia.
ilo_Latn ilo_Latn ilo_Latn ilo_Latn ilo_Latn ilo_Latn